
	Παρουσίαση
του συλλογικού τόμου

Coastal Architectures and Politics of Tourism:
Leisurescapes in the Global Sunbelt 
στο Σπίτι της Κύπρου

Το Σπίτι της Κύπρου, το Mesarch Lab, το Τμήμα Αρχιτεκτόνων του Πανεπιστημίου Κύπρου και το Τμήμα Αρχιτεκτόνων Μηχανικών του Πανεπιστημίου Θεσσαλίας διοργανώνουν, την Πέμπτη 20 Ιουνίου 2024 και ώρα 20:00, στο Σπίτι της Κύπρου, Ξενοφώντος 2Α στο Σύνταγμα, την παρουσίαση του συλλογικού τόμου, με τίτλο «Coastal Architectures and Politics of Tourism: Leisurescapes in the Global Sunbelt» («Παράκτιες Αρχιτεκτονικές και Πολιτικές του Τουρισμού: Τοπία Αναψυχής στο Ηλιόλουστο Παγκόσμιο»), που κυκλοφορεί από τις εκδόσεις Routledge, σε επιμέλεια Sibel Bozdoğan, Παναγιώτας Πύλα και Πέτρου Φωκαΐδη.
Η εκδήλωση θα πραγματοποιηθεί στην Αγγλική Γλώσσα.
O τόμος προσφέρει μια σύνθετη και διεισδυτική διερεύνηση για τους τρόπους με τους οποίους ο τουρισμός αναψυχής δημιούργησε παγκόσμιες συνδέσεις μετά τον Δεύτερο Παγκόσμιο Πόλεμο, μεταμορφώνοντας παράκτιες περιοχές, παραδοσιακές κοινωνίες και εθνικές οικονομίες.
Από τον πολλαπλασιασμό των ξενοδοχείων Hilton ως κτισμένων συμβόλων της αμερικανικής «ήπιας ισχύος» διεθνώς έως τα παραθαλάσσια θέρετρα του Σοβιετικού Μπλοκ κατά μήκος των ακτών της Μαύρης Θάλασσας και της Βαλτικής, τα οποία σχεδιάστηκαν ως εκκολαπτήρια μιας νέας σοσιαλιστικής κοινωνίας· από την προγραμματισμένη ανάπτυξη και την «άτυπη» αναδιαμόρφωση της παραλιακής ζώνης της Μεσογείου έως τους αναδυόμενους τροπικούς τουριστικούς παραδείσους μιας απο-αποικιοκρατούμενης Νοτιοανατολικής Ασίας, ο μεταπολεμικός τουρισμός αναψυχής προβάλλει μια μεγάλη ποικιλία αρχιτεκτονικών χώρων και ανακατασκευασμένων παράκτιων τοπίων.
Τα 21 κεφάλαια αυτού του τόμου αναλύουν επιλεγμένες περιπτώσεις αρχιτεκτονικών και τοπίων αναψυχής σε όλο τον κόσμο, τοποθετώντας τα στο πλαίσιο της οικονομικής γεωγραφίας της εθνικής ανάπτυξης, της γεωπολιτικής του Ψυχρού Πολέμου, των κληρονομιών της αποικιοκρατίας και της διεθνούς δυναμικής της απο-αποικιοποίησης. Παρέχοντας μια πολύπλευρη και συναρπαστική παγκόσμια τομή της μεταπολεμικής τουριστικής βιομηχανίας, οι μελέτες περίπτωσης του τόμου αποκαλύπτουν συλλογικά τις διαπλοκές διαφορετικών δρώντων (όπως έθνη-κράτη, διεθνείς οργανισμούς, διακρατικά δίκτυα εμπειρογνωμοσύνης, ιδιωτική επιχειρηματικότητα) και της αισθητικής (από τον μοντερνισμό του διεθνούς στυλ έως τις τοπικιστικές μορφολογικές αναφορές) με την πολιτική.
Η έκδοση αποτελεί προϊόν διεθνούς επιστημονικής συνεργασίας διάρκειας τριών ετών και ξεκίνησε από ερευνητικά προγράμματα στο Πανεπιστήμιο Κύπρου τα οποία είχαν στόχο την παραγωγή νέας αρχιτεκτονικής και ιστορικής γνώσης για τις σχέσεις της τουριστικής ανάπτυξης με το λεγόμενο κυπριακό πρόβλημα αλλά και τις γεωπολιτικές εντάσεις στην Ανατολική Μεσόγειο. Εκκινώντας από το τοπικό και προσεγγίζοντας το παγκόσμιο, αυτός ο τόμος προβάλλει ένα πειστικό επιχείρημα: ότι ο σχεδιασμός των «τοπίων αναψυχής», υπήρξε κάθε άλλο παρά υπερ-ιδεολογική ή απολιτική χωρική έκφραση του εκσυγχρονισμού, της ανάπτυξης και της προόδου, και συχνά απέκρυβε ιστορίες συγκρούσεων, βίας, κοινωνικών ανισοτήτων και περιβαλλοντικής υποβάθμισης.
Για το βιβλίο θα μιλήσουν: Esra Ackan, Professor, Cornell University, Daniel Barber, Professor, Head of School Architecture, University of Technology Sydney, Jiat-Hwee Chang, Associate Professor, University of Singapore, Ijlal Muzaffar, Professor, Rhode Island School of Design και Δέσποινα Νάζου, Μεταδιδακτορική ερευνήτρια Πανεπιστημίου Κρήτης.
Την εκδήλωση θα συντονίσουν οι επιμελητές του τόμου: Sibel Bozdoğan, Retired Professor of Architectural History, MIT, GSD-Harvard University, Boston University, Παναγιώτα Πύλα, Καθηγήτρια Πανεπιστημίου Κύπρου και Πέτρος Φωκαΐδης, Επίκουρος Καθηγητής Πανεπιστημίου Θεσσαλίας.
Η εκδήλωση, που πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας, θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=16456

